असम-यूपी सरकार ने सुप्रीम कोर्ट से मांगा समय; PM पर विवादित टिप्पणी का मामला
Pawan Khera Controversy - Supreme Court To Hear Plea Of Congress Leader. पीएम के खिलाफ कथित अपमानजनक बयानों को लेकर असम और उत्तर प्रदेश जैसे राज्यों में उनके खिलाफ दर्ज एफआईआर को चुनौती देने वाली कांग्रेस नेता पवन खेड़ा की याचिका पर सुनवाई करेगा SC
प्रधानमंत्री नरेंद्र मोदी के खिलाफ विवादित बयान देने वाले कांग्रेस प्रवक्ता पवन खेड़ा की अंतरिम जमानत शुक्रवार तक बढ़ा दी गई है। असम और उत्तर प्रदेश सरकार ने अपना जवाब दाखिल करने के लिए कोर्ट से समय मांगा था। जिसके बाद CJI चंद्रचूड़ ने 3 मार्च तक का समय दिया है।
CJI ने यह भी कहा कि पवन खेड़ा की अंतरिम जमानत भी शुक्रवार तक बढ़ाई गई है। गौरतलब है कि पवन खेड़ा पर यूपी-असम में पीएम मोदी पर विवादित बयान पर 3 FIR दर्ज की गई थीं।
23 फरवरी को असम पुलिस ने अरेस्ट किया था
23 फरवरी को पार्टी अधिवेशन में दिल्ली से रायपुर जाने के दौरान असम पुलिस ने खेड़ा को फ्लाइट से उतारकर गिरफ्तार कर लिया था। इसके बाद अभिषेक मनु सिंघवी की याचिका पर सुप्रीम कोर्ट ने खेड़ा को राहत देते हुए 28 फरवरी तक अंतरिम जमानत दे दी थी। यानी इस दौरान पुलिस गिरफ्तारी से उन्हें छूट मिल गई। कोर्ट ने मामले की अगली सुनवाई की तारीख आज के लिए तय की थी। इस मामले की अगली सुनवाई शुक्रवार 3 मार्च को होगी
खेड़ा पर 3 FIR, कोर्ट ने दिए क्लब करने के आदेश
पवन खेड़ा के खिलाफ यूपी के लखनऊ-वारणसी और असम में दर्ज तीनों FIR को एक जगह क्लब करने का आदेश दिया गया था। कोर्ट ने इसके लिए यूपी और असम को नोटिस भी जारी किया था। 23 फरवरी को सुप्रीम कोर्ट के निर्देश के बाद दिल्ली की द्वारका कोर्ट ने खेड़ा को 30 हजार के बॉन्ड पर अंतरिम जमानत दी थी। फैसला असम पुलिस के ट्रांजिट रिमांड की मांग पर सुनाया गया था।
सुप्रीम कोर्ट ने फटकारा था- बयान संभल कर दें
कोर्ट ने खेड़ा को राहत के साथ चेतावनी भी दी थी। CJI ने कहा था- हमने आपको प्रोटेक्शन (गिरफ्तारी से) दिया है, लेकिन बयानबाजी का भी कुछ स्तर होना चाहिए। इस पर खेड़ा के वकील सिंघवी ने कहा- हम भी इस तरह के बयान का समर्थन नहीं करते। 23 फरवरी का पूरा घटनाक्रम यहां पढ़ें...
अब जानिए वो वजह, जिसके कारण पवन खेड़ा पर FIR हुई
पवन खेड़ा ने 20 फरवरी को दिल्ली में हिंडनबर्ग रिपोर्ट पर कहा था, 'जब अटल बिहारी वाजपेयी जेपीसी बना सकते हैं तो नरेंद्र गौतमदास मोदी को क्या समस्या है।' अपने बयान में उन्होंने नरेंद्र दामोदरदास मोदी को गौतमदास मोदी कहा था।
इसके बाद उन्होंने आसपास खड़े लोगों से पूछा गौतम दास है या दामोदरदास। इसके बाद उन्होंने कहा कि नाम भले ही दामोदर दास है। उनका काम गौतमदास का है। हालांकि बाद में उन्होंने सफाई दी थी प्रधानमंत्री के नाम को लेकर उन्हें कन्फ्यूजन था।
जमानत के बाद खेड़ा बोले थे- बिना नोटिस के हुई गिरफ्तारी
अंतरिम जमानत मिलने के बाद पवन खेड़ा ने कहा था, 'असम पुलिस ने गैरकानूनी तरीके से मुझे अरेस्ट किया। गिरफ्तारी को लेकर न ही मुझे पहले से कोई सूचना दी गई और न ही कोई नोटिस मिला। मुझे न्यायपालिका पर पूरा भरोसा है, जिसने आज मेरी फ्रीडम ऑफ स्पीच की रक्षा की। मामला कोर्ट में है, इसलिए कोई टिप्पणी नहीं करुंगा।'
पवन खेड़ा से जुड़ी ये खबरें भी पढ़ें...
पवन खेड़ा को SC से अंतरिम जमानत:कोर्ट ने कहा- हमने आपको प्रोटेक्शन दिया, बयान संभल कर दें
प्रधानमंत्री नरेंद्र मोदी पर विवादित टिप्पणी मामले में गिरफ्तार कांग्रेस प्रवक्ता पवन खेड़ा को सुप्रीम कोर्ट से अंतरिम जमानत मिल गई है। खेड़ा को रायपुर जाते समय 23 फरवरी को फ्लाइट से उतारकर दिल्ली एयरपोर्ट पर गिरफ्तार किया गया था। वे पार्टी के अधिवेशन में शामिल होने के लिए जा रहे थे। पूरी खबर पढ़ें...
पवन खेड़ा ने कहा- हिंदुत्व तो देश का मुद्दा ही नहीं, इसलिए कांग्रेस का भी नहीं
कांग्रेस के 85वें राष्ट्रीय महाधिवेशन में मीडिया से चर्चा करते हुए कांग्रेस संचार विभाग के चेयरमैन पवन खेड़ा ने खुलकर इस पर बात की। उन्होंने कहा कि भाजपा हिंदुत्व के मुद्दे को लेकर हर बार मैदान में उतरती है लेकिन वो देश के असली मुद्दे को भुला देती है। ये देश का मुद्दा नहीं है इसलिए ये हमारा भी मुद्दा नहीं है। पढ़ें पूरी खबर...